ஆகாச வாணி

ஆகாச வாணி சுபத்ரா எந்த ஊருக்கு ? எங்கே வீடு தேடுகிறீர்கள் ? எப்பொழுது பால் காய்ச்சுவீர்கள்? குழந்தையை பற்றி.. எப்போது பெற திட்டம் ? என்ன பெயர் வைப்பாய்? எதிர்காலம் ,நிகழ்காலம் சார்ந்த ஏன் ? எதற்கு? எப்படி? எப்போது? இதனால் சகலமானவர்களுக்கும் சொல்லி கொள்வது என்னவென்றால் உங்கள் கேள்விகளே தான் எனக்கும் பதில் மட்டுமே என்னிடமில்லை அடுப்பை தாண்டி படிப்பெய்தி நின்ற போதும் காற்று வர சன்னலை திறந்த கருணை கைதிக்கு கை விலங்கு கழற்ற உதவவில்லை எதுவாயினும் என் பங்களிப்பு பெரும் பாதிதான் ஆனாலும் ஆலோசனை கூட்டமில்லாத அரசாங்கத்தில் அறிவிப்புக்கு காத்திருக்கும் பெண் ஜாதி நான்... அன்றாட முடிவுகள் அத்தனையும் என் வீட்டு ஆகாச வாணியில் செய்திகளாய்... அடுத்தவர் அறியுமுன் அதிகாரபூர்வமாய் தெரிந்து சொல்ல... எப்போதாவது ... நேயர் விருப்பமென நிரம்பி நிற்கும் என் வேண்டுகோள்கள் படிக்கப்படும் அழுகிற குழந்தைக்கான அவசர சமாதானமாய் உள்ளந் தேற்றி கொள்ள உள் நினைவை ஏமாற்றி கொள்ள உலகறிந்த பெரும்பான்மை பொய்களில் ஒன்று பெருந்தன்மையோடு பரிசளிக்கப்படும்